Geen verlof vir polisiebeamptes oor feestydBheki Cele. (Foto: @GovernmentZA/Twitter) Suid-Afrikaanse polisiebeamptes se aansoek om verlof is op só ’n wyse gekanselleer dat minstens 90% van elke provinsie se beamptes oor die feestyd aan diens sal wees. Genl. Bheki Cele, die minister van polisie, het Maandag in ’n verklaring gesê beamptes sal in groot getalle hoë sigbaarheid in alle openbare gebiede oor die hele land handhaaf in ’n poging om misdaad oor die feestyd te bekamp. Cele beplan om ook self oor die volgende twee weke verskillende dele van die land te besoek waar vakansiegangers saamdrom. Die minister sal Dinsdag sy eerste besoek in Mpumalanga aflê waarna die inisiatief op 30 Desember in KwaZulu-Natal tot ’n einde sal kom. Cele sal gedurende die besoeke aan padblokkades en ander polisie-operasies deelneem om te verseker dat vakansiegangers veiliger voel gedurende die vakansie.